**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. LAPKRIČIO 24 D. SPRENDIMO NR. T2-373 „DĖL SAVIVALDYBĖS ĮMONIŲ, VIEŠŲJŲ ĮSTAIGŲ, AKCINIŲ IR UŽDARŲJŲ AKCINIŲ BENDROVIŲ VEIKLOS PLANŲ RENGIMO IR ĮGYVENDINIMO STEBĖSENOS TVARKOS“ PRIPAŽINIMO NETEKUSIU GALIOS“ PROJEKTO**

**1. Sprendimo projekto tikslai ir uždaviniai.**

Sprendimo projektu siekiama pripažinti netekusiu galios Klaipėdos miesto savivaldybės (toliau – Savivaldybė) tarybos 2011 m. lapkričio 24 d. sprendimą Nr. T2-373 „Dėl savivaldybės įmonių, viešųjų įstaigų, akcinių ir uždarųjų akcinių bendrovių strateginių veiklos planų rengimo ir įgyvendinimo stebėsenos tvarkos“ ir juo patvirtintas Savivaldybės įmonių, viešųjų įstaigų, akcinių ir uždarųjų akcinių bendrovių, kurių dalyvė yra Klaipėdos miesto savivaldybė, strateginių veiklos planų rengimo rekomendacijas.

**2. Kaip šiuo metu yra teisiškai reglamentuojami projekte aptarti klausimai.**

Lietuvos Respublikos vietos savivaldos įstatymo 15 straipsnio 2 dalies 16 punktas nustato išimtinę savivaldybės tarybos kompetenciją – sprendimų dėl biudžetinių ir ***viešųjų įstaigų***, kurių savininkė yra savivaldybė, ***savivaldybės valdomų įmonių*** steigimo, reorganizavimo, pertvarkymo, atskyrimo, likvidavimo ir dėl dalyvavimo steigiant viešuosius ir privačius juridinius asmenis priėmimas, taip pat juridinių asmenų, kurių dalyvė yra savivaldybė, ***priežiūra***;

Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ 6 punktas teikia rekomendaciją *Savivaldybių institucijoms, įgyvendinančioms savivaldybių – viešųjų įstaigų dalininkių (savininkių) – teises ir pareigas* <..>, vadovautis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827.

Lietuvos Respublikos Vyriausybės 2007 m. birželio 6 d. nutarimo Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“ 3.1.1 papunktis *teikia rekomendaciją Savivaldybėms nustatyti savivaldybės valdomų įmonių strategijų sudarymo, atnaujinimo ir jų įgyvendinimo gaires*.

Aukščiau nurodytu Savivaldybės tarybos sprendimu patvirtintos strateginių veiklos planų rekomendacijos ir jomis nustatyti įpareigojimai Savivaldybės valdomoms įmonėms ir viešosioms įstaigoms, reikalingos atnaujinimo, atliepiant Lietuvos Respublikos Vyriausybės nustatytą Strateginio planavimo metodiką, Klaipėdos miesto savivaldybės strateginio planavimo tvarką bei siekiant įgyvendinti gerosios valdysenos praktikas.

**3. Kokios siūlomos naujos teisinio reglamentavimo nuostatos ir laukiami rezultatai**.

Atsižvelgiant į tai, kad Lietuvos Respublikos Vietos savivaldos įstatymas nustato Savivaldybės tarybos kompetenciją – vykdyti juridinių asmenų priežiūrą, o Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnio 1 dalis paveda savivaldybės, kaip, savivaldybės valdomų įmonių, įstaigų ir kitos teisinės formos juridinių asmenų dalyvio, turtines ir neturtines teises ir pareigas įgyvendinti savivaldybės vykdomajai institucijai (merui), tai siekiant tinkamai įgyvendinti aukščiau nurodytų teisės aktų subjektams priskirtas kompetencijas - nauja Strateginio planavimo, tikslų įgyvendinimo stebėsenos, tikslų pasiekimo vertinimo ir kt. tvarka Savivaldybės valdomoms įmonėms ir viešosioms įstaigoms bus nustatoma Savivaldybės mero potvarkiu.

Nauja tvarka bus siekiama:

* atnaujinti strateginio veiklos plano struktūros elementus;
* koreguoti strateginio veiklos plano rengimo ir pateikimo tvarką bei terminus;
* koreguoti strateginio veiklos plano įgyvendinimo rezultatų pateikimo formą bei terminus;
* nustatyti tikslų pasiekimo vertinimo tvarką.

**4.** **Numatomo teisinio reguliavimo poveikio vertinimas – nustatomas galimas teigiamas ir neigiamas poveikis to teisinio reguliavimo sričiai.**

Teigiamas poveikis – pripažinus aukščiau minėtą sprendimą netekusiu galios, bus užtikrinama galimybė nustatyti tvarką, atitinkančią galiojančių teisės aktų reikalavimus bei gerosios valdysenos praktikas. Neigiamas poveikis nenustatomas.

**5. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Sprendimą pripažinus netekusiu galios, Savivaldybės administracijos Turto valdymo skyrius parengs naują tvarką savivaldybės valdomoms įmonėms ir viešosioms įstaigoms ir teiks ją tvirtinti Savivaldybės merui. Orientacinis naujos tvarkos parengimo ir patvirtinimo terminas – š.m. gegužės mėn.

**6. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Sprendimo projektui įgyvendinti biudžeto lėšų poreikio nėra.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimas teikiamas išnagrinėjus galiojančių teisės aktų reikalavimus, gerosios valdysenos praktikas, papildomas kitų subjektų vertinimas šio pobūdžio sprendimui nereikalingas.

**8. Kiti sprendimui priimti reikalingi pagrindimai, skaičiavimai ir paaiškinimai.**

Papildomo pagrindimo nėra.

Teikiame svarstyti šį sprendimo projektą.

Turto valdymo skyriaus vedėjas Edvardas Simokaitis